OBH 7382/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Kunné dr. Simonyi Anna

Az eljárás megindulása:
Panaszos sérelmezte, hogy a volt férje  által használatbavételi engedély iránti kérelem benyújtására kötelező határozatnak a X. ker. Polgármesteri Hivatal jegyzője nem szerez érvényt. 

Az állampolgári jogok országgyűlési biztosáról szóló 1993. évi LIX. törvény 16. § /1/ bek. alapján vizsgálatot indítottam, mert felmerült a jogbiztonsághoz fűződő alkotmányos jogelv sérülésének lehetősége.

Eljárásom során tájékoztatást kértem a jegyzőtől.

Alkalmazott jogszabályok:	1957. évi IV. törvény az államigazgatási eljárás általános
				szabályairól
				1964. évi III. törvény az építésügyről
				12/1986 (XII. 30.) ÉVM rendelet az építési és a 						használatbavételi engedélyezési eljárásról

Érintett alkotmányos jog:		Alkotmány 2. § /1/ bek.

Megállapított tényállás:
Panaszos férje jogerős építési engedély alapján lakásbővítést és tetőtérbeépítési munkálatokat végzett. A X. ker. Polgármesteri Hivatal jegyzője a III/2277/2/1994. sz. határozatával kötelezte építtetőt, hogy nyújtson be használatbavételi engedély iránti kérelmet, végrehajtási pénzbírság kiszabásának kilátásba helyezése mellett.
Építtető határidő módosítást kért hagyatéki eljárásra hivatkozva. Panaszos csatolta az ügyben  hozott bírósági végzést. Az építésügyi hatóság a III/271/3/1995. sz. levelében teljesítésre hívta fel kötelezettet, majd 1996-ban két ízben szabott ki vele szemben végrehajtási pénzbírságot. 1997-ben a teljesítés kikényszerítése érdekében a pénzbírságot kiszabó határozatot kötelezett már át sem vette, "elköltözött" jelzéssel érkezett vissza a polgármesteri hivatalba a küldemény. Az építésügyi hatóság az általa felkutatott lakcímre postázta újból határozatát.

A vizsgálat megállapításai:
Az államigazgatási eljárás általános szabályairól szóló 1957. évi IV. törvény 82. §-a értelmében a kötelezést elrendelő hatóság maga dönti el, milyen végrehajtási intézkedést tesz határozata kikényszerítése érdekében.
Az építésügyi hatóság a végrehajtás kikényszerítése érdekében intézkedett, ezért panaszát az állampolgári jogok országgyűlési biztosáról szóló 1993. évi LIX. törvény 19. § /2/ bekezdés alapján el kellett utasítanom.

Budapest, 1998. július 29.

Dr. Polt Péter